

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Technikai Támogatási Eszköz  
2021. évi és 2022. évi éves jelentés

**A** [**Technikai Támogatási Eszköz**[[1]](#footnote-2)](https://commission.europa.eu/funding-tenders/find-funding/eu-funding-programmes/technical-support-instrument/technical-support-instrument-tsi_hu) **(TSI) egy uniós program, amely 2021 óta testre szabott technikai szaktudást biztosít az uniós tagállamok számára reformok kidolgozásához és végrehajtásához.** Általános célkitűzése az EU gazdasági, társadalmi és területi kohéziójának előmozdítása azáltal, hogy segíti a tagállamokat a gazdasági és társadalmi helyreállítás, a reziliencia, valamint a felfelé irányuló gazdasági és társadalmi konvergencia eléréséhez szükséges reformok végrehajtásában. A Technikai Támogatási Eszköz az elődje, a 2017–2020 közötti időszakra szóló strukturálisreform-támogató program[[2]](#footnote-3) (SRSP) sikerére épít, és lényegesen magasabb költségvetéssel rendelkezik.

Az Európai Bizottság Strukturálisreform-támogató Főigazgatósága (DG REFORM) által kezelt Technikai Támogatási Eszköz minden olyan tagállam számára elérhető, amely kihívásokkal szembesül a reformok kidolgozása és végrehajtása terén. Ide tartoznak azok a reformok, amelyek célja a gazdaságpolitikai koordináció **európai szemesztere** keretében azonosított kihívások kezelése, az **uniós prioritásokhoz** kapcsolódó reformok és **a tagállamok saját kezdeményezésű** reformjai. A Technikai Támogatási Eszköz költségvetésében **a források nincsenek előre meghatározott tagállamok vagy szakpolitikai területek részére allokálva.**

A Technikai Támogatási Eszköz számos szakpolitikai területen nyújt technikai támogatást a tagállamoknak.Ezek közé tartozik az államháztartási gazdálkodás és az állami vagyonkezelés, az intézményi és igazgatási reform, az üzleti környezet, a pénzügyi ágazat, a termék-, szolgáltatás- és munkaerőpiac, az oktatás és képzés, a fenntartható fejlődés, az egészségügy és a szociális jólét. A Technikai Támogatási Eszköz a zöld és digitális átálláshoz hozzájáruló intézkedésekre összpontosít. A Technikai Támogatási Eszköz a **nemzeti helyreállítási és rezilienciaépítési tervek**[[3]](#footnote-4) kidolgozására és végrehajtására irányuló munkát is támogathatja.

A Technikai Támogatási Eszköz nem igényel társfinanszírozást a tagállamoktól. A 2021–2027 közötti időszakra vonatkozó többéves pénzügyi keretben a Technikai Támogatási Eszköz teljes költségvetése **864,4 millió EUR (1. ábra)**.Emellett a tagállamok közvetlen hozzájárulás formájában vagy helyreállítási és rezilienciaépítési terveik részeként további technikai támogatást kérhetnek[[4]](#footnote-5), és többen éltek is ezzel a lehetőséggel.

|  |  |  |  |  |  |  |  |
| --- | --- | --- | --- | --- | --- | --- | --- |
| 2021 | 2022 | 2023 | 2024 | 2025 | 2026 | 2027 | Összesen |
| 116,4 | 118,7 | 121,1 | 123,5 | 126,0 | 128,5 | 130,4 | 864,4 |

1. ábra – A Technikai Támogatási Eszköz 2021–2027-es költségvetési programozása (millió EUR)

Az intelligens, fenntartható és társadalmilag felelős reformok fokozzák a tagállamok gazdaságainak és társadalmainak rezilienciáját. A Technikai Támogatási Eszköz egyedülálló projektalapú szolgáltatást kínál a tagállamok kedvezményezett hatóságainak, amely segítséget nyújt a reformokkal kapcsolatos kihívások kezeléséhez. A segítség például stratégiai és jogi tanácsadás, tanulmányok, képzések és szakértői látogatások formájában valósulhat meg, és a projektek több támogatási formát is ötvözhetnek. A támogatási eszköz a reformfolyamat bármely szakaszában igénybe vehető, az előkészítéstől és a tervezéstől kezdve egészen a fejlesztésig és a végrehajtásig. Ekképpen a Technikai Támogatási Eszköz **megerősíti az uniós tagállamok intézményi és igazgatási kapacitását**. Az eszköz **testre szabott**, és minden egyes projekthez a **szakértelem egyedülálló kombinációját** biztosítja: az Európai Bizottság házon belüli szakértelmét ötvözi a tagállami közigazgatások szakértelmével (pl. az Európai Bizottság technikai segítségnyújtási és információcsere-eszközén, a [TAIEX](https://neighbourhood-enlargement.ec.europa.eu/funding-and-technical-assistance/taiex_en)-en keresztül[[5]](#footnote-6)), valamint a nemzetközi szervezetek vagy a magánszektor szakértelmével. Amennyiben a magánszektor szakértelmére van szükség, a Bizottság közvetlen vagy közvetett irányítás keretében külső szakértőt szerződtet[[6]](#footnote-7). A Strukturálisreform-támogató Főigazgatóság végig kíséri az egyes projektek végrehajtását.

A reformokkal kapcsolatos kihívások leküzdéséhez és a fenntartható és inkluzív növekedés ösztönzéséhez nyújtott helyszíni támogatással a Technikai Támogatási Eszköz segíti a tagállamokat a Covid19-világjárvány társadalmi és gazdasági hatásainak helyreállításában, az Ukrajna elleni orosz agresszió hatásainak kezelésében és a közszolgáltatások minőségének javításában.

A Technikai Támogatási Eszköz **éves ciklusok** szerint szervezett, **keresletvezérelt finanszírozási eszköz**. A cél a tagállamok által benyújtott, az uniós szintű és nemzeti prioritások kezelésére irányuló, legmagasabb színvonalú kérelmek támogatása. Az eszköz keretében egyrészt általános felhívásokat tesznek közzé, amelyek esetében a kérelmek beadási határideje október 31.

A Bizottság emellett **célzott felhívásokat** is szervezhet, amennyiben és amikor erre szükség van a tagállamok konkrét újonnan felmerülő igényeinek kielégítése érdekében, és sürgős szükségletek esetén **különleges intézkedésekkel** is támogathatja a tagállamokat. A Bizottság 2021-ben és 2022-ben is tett közzé célzott felhívásokat.

### A Technikai Támogatási Eszköz 2021. évi ciklusa

A Technikai Támogatási Eszköz **végrehajtása 2021-ben kezdődött.** A strukturálisreform-támogató program tapasztalataira és sikerére építve a Strukturálisreform-támogató Főigazgatóság sikeresen **felhívta** a 27 tagállam potenciális kedvezményezett hatóságainak **figyelmét** a Technikai Támogatási Eszközre, így biztosítva a kezdettől fogva erőteljes érdeklődést.

2021-ben (2. ábra) a tagállamok a következő három felhívás keretében nyújtottak be technikai támogatás iránti kérelmet:

* a Technikai Támogatási Eszköz 2021. évi általános felhívása;
* a zöld költségvetés-tervezési gyakorlatokkal kapcsolatos képzésre vonatkozó külön felhívás;
* az uniós tagállamok rezilienciaépítési és helyreállítási terveinek elkészítéséhez nyújtott támogatásra irányuló célzott felhívás.

2021 szeptemberében Görögország további, sürgős támogatás iránti kérelmet nyújtott be a különleges intézkedések mechanizmusa keretében az Evia sziget leégett területein a biológiai sokféleség és az ökoszisztémák helyreállításával összefüggésben.

|  |  |  |  |
| --- | --- | --- | --- |
|  | Benyújtott kérelmek száma | Kiválasztott kérelmek száma | A kiválasztott kérelmekre elkülönített költségvetés millió EUR-ban |
| Általános felhívás | 706 | 232 | 104,3 |
| A zöld költségvetés-tervezési gyakorlatokra vonatkozó képzés[[7]](#footnote-8) | 18 | 18 | 0,45 |
| A helyreállítási és rezilienciaépítési tervekhez kapcsolódó célzott felhívás | 38 | 26 | 10,49 |
| Különleges intézkedések | 1 | 1 | 0,18 |
| **Technikai Támogatási Eszköz összesen 2021-ben** | **763** | **277** | **115,42** |

2. ábra – A Technikai Támogatási Eszköz 2021. évi áttekintő táblázata

A Technikai Támogatási Eszköz 2021. évi általános pályázati felhívása keretében kiválasztott 232 kérelem többek között a következő kulcsfontosságú uniós prioritásokra[[8]](#footnote-9) terjedt ki:

* 125 kérelem a nemzeti helyreállítási és rezilienciaépítési tervek elkészítéséhez vagy végrehajtásához;
* 102 kérelem a digitális átálláshoz;
* 68 kérelem az európai zöld megállapodás átálláshoz;
* 16 kérelem pedig az egyenlőséghez, azaz a nők, a fogyatékossággal élő személyek, a roma közösség, a migránsok, az idősek és az LMBTIQ+ közösség támogatásához kapcsolódott.

Az érintett szakpolitikai területeket és a végrehajtandó támogatási intézkedések körét, valamint az indikatív határidőket és a becsült költségvetéseket a tagállamokkal 2021-ben **kötött 27 együttműködési és támogatási terv** ismerteti.

A Technikai Támogatási Eszköz támogatásával 2021-ben a négy különböző felhívás keretében kiválasztott 277 kérelmet 263 projektbe tömörítették, mivel néhány esetben több kérelmet egyazon projektbe vontak össze, hogy a megvalósítás során méretgazdaságossági előnyöket tudjanak kihasználni, és elősegítsék a helyi szinergiákat. E 263 projekt közül kettő egyszerre több ország szükségleteivel is foglalkozott, megnyitva az utat a következő években kidolgozandó többországos megközelítés előtt.

A Technikai Támogatási Eszköz keretében 2023. október végéig 151 2021-es projektet zártak le, 5 projektet töröltek, 107 projekt megvalósítása pedig még folyamatban volt. A Technikai Támogatási Eszközből támogatott 2021-es projektek közül kiemelkedő jelentőségű [a zöld költségvetés-tervezési gyakorlatoknak az uniós tagállamokban történő bevezetésére](https://reform-support.ec.europa.eu/what-we-do/revenue-administration-and-public-financial-management/supporting-implementation-green-budgeting-practices-eu_en) irányuló projekt. További példák és részletek találhatók a kísérő bizottsági szolgálati munkadokumentumban.

### A Technikai Támogatási Eszköz 2022. évi ciklusa

A Technikai Támogatási Eszköz 2021. évi fordulójában szerzett tapasztalatokra és az elvégzett tájékoztatási munkára építve a Strukturálisreform-támogató Főigazgatóság a Technikai Támogatási Eszköz végrehajtásának második évében **sikeresen növelte a program ismertségét** a 27 tagállam potenciális kedvezményezett hatóságai körében, hangsúlyozva, hogy a kiválasztás meghatározó tényezője a technikai támogatási kérelmek minősége volt.

A Technikai Támogatási Eszköz 2022. évi ciklusa a Technikai Támogatási Eszköz első alkalommal megrendezésre kerülő [éves konferenciájával](https://commission.europa.eu/funding-tenders/find-funding/eu-funding-programmes/technical-support-instrument/technical-support-instrument-tsi/technical-support-instrument-annual-conference-2021_en) indult, amelyre 2021. június 30-án és július 1-jén került sor. A konferencián megindultak az egyeztetések a tagállamokkal a 2022-es ciklusban benyújtandó potenciális kérelmekről, és a konferencia keretében két fő változás is bemutatásra került: egyrészt a többországos projektek, amelyek célja a számos tagállam előtt álló közös problémák kezelése és az eszköz uniós hozzáadott értékének növelése, másrészt a „vezérprojektek”, amelyek a tagállamok széles körében szükséges és az uniós prioritásokkal összhangban lévő reformokat támogatnak.

A vezérprojektek azáltal mozdítják elő a tagállamok kérelmeit, hogy részben kidolgozott támogatási kezdeményezéseket kínálnak, amelyeket ki kell egészíteni és a tagállamok igényeihez kell igazítani. A Strukturálisreform-támogató Főigazgatóság 12 vezérprojekt-témára tett javaslatot, amelyeket a Bizottság szakpolitikai főigazgatóságaival és a tagállamok nemzeti koordináló hatóságaival folytatott alapos konzultációt követően választottak ki a nemzeti prioritásokkal való összhang és a nemzeti hatóságok elkötelezettségének biztosítása érdekében. A [Technikai Támogatási Eszköz 2022. évi ciklusa keretében támogatott 12 vezérprojekt](https://reform-support.ec.europa.eu/our-projects/flagship-technical-support-projects_en%20ref-2022-flagship-technical-support-projects) közül 5 a zöld átállásra, 3 pedig a digitális átállásra összpontosított.

2022-ben (3. ábra) a tagállamok a következő két felhívás keretében nyújtottak be technikai támogatás iránti kérelmet:

* a Technikai Támogatási Eszköz 2022. évi általános felhívása;
* az Oroszország által Ukrajna ellen indított agressziós háború következményeinek kezeléséhez az uniós tagállamoknak nyújtott támogatásra irányuló célzott felhívás, különösen az Ukrajnából érkező menekültek befogadása és az Oroszországból származó fosszilis tüzelőanyagoktól való függőség fokozatos megszüntetése terén.

Továbbá,

* Horvátország 4 kérelmet nyújtott be a TSI-rendelet 7. cikke alapján, amely lehetővé teszi a tagállamok számára, hogy saját költségükön további technikai támogatást kérjenek az eszköz keretében;
* 5 tagállam nyújtott be kérelmet a Helyreállítási és Rezilienciaépítési Eszközről szóló rendelet 7. cikkének (2) bekezdése alapján, amely lehetővé teszi a tagállamok számára, hogy helyreállítási és rezilienciaépítési tervükbe (becsült költségként) belefoglalják a Technikai Támogatási Eszközből származó kiegészítő technikai támogatásra vonatkozó kifizetéseket.

|  |  |  |  |
| --- | --- | --- | --- |
|  | Benyújtott kérelmek száma | Kiválasztott kérelmek száma | A kiválasztott kérelmekre elkülönített költségvetés millió EUR-ban |
| Általános felhívás | 512 | 211 | 102,40 |
| Ukrajnával kapcsolatos célzott felhívás | 32 | 28 | 9,28 |
| **Technikai Támogatási Eszköz összesen 2022-ben** | **544** | **239** | **111,68** |
| A TSI-rendelet 7. cikke alapján | 4 | 3 | 2,76 |
| Az RRF-rendelet 7. cikke (2) bekezdése alapján | 5 | 5 | 3,87 |

3. ábra – A Technikai Támogatási Eszköz 2022. évi áttekintő táblázata

A Technikai Támogatási Eszköz 2022. évi általános felhívása keretében kiválasztott kérelmek többek között a következő kulcsfontosságú uniós prioritásokra[[9]](#footnote-10) vonatkoztak:

* 103 kérelem a nemzeti helyreállítási és rezilienciaépítési tervek végrehajtásához;
* 95 kérelem a digitális átálláshoz;
* 63 kérelem az európai zöld megállapodás átálláshoz;
* 24 kérelem pedig az egyenlőséghez, azaz a nők, a fogyatékossággal élő személyek, a roma közösség, a migránsok, az idősek és az LMBTIQ+ közösség támogatásához kapcsolódott.

A két különböző felhívás keretében 2022-ben kiválasztott 239 technikai támogatási kérelmet 185 projektbe tömörítették. Ezek végül 270 reformot eredményeztek az olyan többországos projektek számának erőteljes növekedése miatt, amelyek egyszerre több ország szükségleteinek kielégítésére irányultak. A többországos projektek esetében a projekt minden egyes országspecifikus eleme külön reformként értelmezendő. A többországos projektek definíció szerint több országspecifikus reformból állnak. Az önálló projektek esetében minden egyes projekt egyetlen reformnak felel meg.

A 2022-es 185 technikai támogatási projekt a következőképpen oszlik meg: egy-egy tagállam által végrehajtott 164 önálló projekt és 21 többországos projekt, amelyek 106 országspecifikus reformot tartalmaznak.

A Helyreállítási és Rezilienciaépítési Eszköz végrehajtásáról szóló második éves jelentésben említettek szerint[[10]](#footnote-11),

* 23 tagállam kapott vagy kap jelenleg általános támogatást a helyreállítási és rezilienciaépítési terv végrehajtásának átfogó szempontjaival összefüggésben, beleértve a tervek felülvizsgálatához nyújtott támogatást is, míg mind a 27 tagállam részesül a Helyreállítási és Rezilienciaépítési Eszköz intézkedéseinek végrehajtásához kapcsolódó szakpolitika-specifikus támogatásban.
* Jelenleg nyolc tagállam vesz részt egy többországos, a helyreállítási és rezilienciaépítési tervek előnyeinek hatékony kommunikációjához szükséges kapacitás kiépítését célzó, a Technikai Támogatási Eszközből támogatott projektben.
* 17 tagállam már kapott támogatást, illetve jelenleg támogatásban részesül a REPowerEU-terv keretében. Egyes intézkedések digitális dimenzióval is rendelkeznek (pl. az energiaszektor digitalizálása).

A Technikai Támogatási Eszköz keretében 2023. október végéig 2 2022-es projektet zártak le, 183 projekt megvalósítása pedig még folyamatban volt. A jelentős 2022-es technikai támogatási projektek közé tartoznak a következők: [a nemek közötti egyenlőségnek a közpolitikai és költségvetési folyamatokban való általános érvényesítésére](https://reform-support.ec.europa.eu/what-we-do/revenue-administration-and-public-financial-management/gender-mainstreaming-public-policy-and-budget-processes_en) irányuló, többországos projekt; [a lakóhelyüket elhagyni kényszerült ukránok alapvető szolgáltatásokhoz való hozzáférésének felgyorsításához](https://reform-support.ec.europa.eu/what-we-do/labour-market-social-protection-and-migration/accelerating-access-essential-services-displaced-ukrainians-romania_en) Romániának nyújtott támogatás, valamint [az uniós Digitális Pénzügyi Felügyeleti Akadémia](https://reform-support.ec.europa.eu/what-we-do/financial-sector-and-access-finance/eu-supervisory-digital-finance-academy_en). További példák és részletek találhatók a kísérő bizottsági szolgálati munkadokumentumban.

### A projektek végrehajtása

A Strukturálisreform-támogató Főigazgatóság végig kíséri a Technikai Támogatási Eszköz projektjeit, a tervezési szakasztól a végrehajtásig.

A Strukturálisreform-támogató Főigazgatóság már a projektmeghatározás korai szakaszától kezdve aktívan részt vesz a nemzeti hatóságokkal folyatott egyeztetésekben: a Főigazgatóság országkoordinátorai folyamatosan tartják a kapcsolatot az érintett koordináló hatóságokkal, és a Főigazgatóság vezetői is találkoznak és az egyes tagállamok nemzeti hatóságainak vezetőivel a tagállamok fővárosában.

A kérelmek kiválasztását és a végrehajtási mód meghatározását követően a Strukturálisreform-támogató Főigazgatóság szakreferensei rendszeresen egyeztetnek a nemzeti hatóságokkal a kívánt projekteredmények meghatározása, valamint a kapcsolódó tevékenységek és munkatervek kialakítása érdekében. A szakreferensek mindig konkrét projektcsapatok tagjai a kiválasztott szolgáltatókkal együtt (amennyiben vannak), és együttműködnek a projekt napi irányítása kapcsán. A szakreferensek egyúttal előmozdítják a szolgáltatók (amennyiben vannak) és a nemzeti hatóságok közötti hatékony kommunikációt, elősegítve a projekt sikerét biztosító közös értelmezést.

A Strukturálisreform-támogató Főigazgatóság a többi főigazgatóság képviselőiből álló állandó hálózaton keresztül koordinálja munkáját a Bizottság más szervezeti egységeivel. Ez annak biztosítására irányul, hogy a Technikai Támogatási Eszköz keretében nyújtott technikai támogatás összhangban legyen az uniós szakpolitikákkal, ne legyen párhuzamos más uniós fellépésekkel, és szinergiákat teremtsen más uniós programokkal. A Bizottság más szervezeti egységeivel való együttműködés arra is lehetőséget nyújt, hogy megkönnyítse a Bizottságnál rendelkezésre álló vagy más uniós programok által könnyen mobilizálható technikai szakértelemhez való hozzáférést.

Az egyes projektirányító bizottságok tagjai között a nemzeti hatóságok vezető tisztviselői mellett mindig szerepel a Strukturálisreform-támogató Főigazgatóság egy munkatársa is. E munkatárs feladata annak biztosítása, hogy a projekt összhangban maradjon a nemzeti és az uniós prioritásokkal, és szükség esetén alkalmazkodjon a változó körülményekhez, hozzájárulva a nemzeti reformprogramhoz.

### Értékelés

A Technikai Támogatási Eszköz programjának és projektjeinek értékelése hozzájárul ahhoz, hogy a tagállamok és a polgárok meggyőződhessenek a helyszínen elért eredményekről. A Strukturálisreform-támogató Főigazgatóság program- és projektszinten egyaránt értékeli a tagállamoknak nyújtott támogatást.

A minőségi jogalkotásra vonatkozó bizottsági iránymutatással összhangban a Technikai Támogatási Eszközt félidőben (2025 februárjáig) és utólag (2030 decemberéig) értékelni kell[[11]](#footnote-12); az értékeléseket független harmadik fél által készített tanulmány fogja alátámasztani. A Technikai Támogatási Eszköz félidős értékelése várhatóan fontos szerepet fog játszani e program következő generációjának alakításában.

A programszinten elvégzett értékelés mellett a Strukturálisreform-támogató Főigazgatóság kétlépcsős eljárást vezetett be az eszköz technikai támogatási projektjeinek értékelésére. Az első lépésre röviddel a projekt lezárása után kerül sor, és annak felmérése irányul, hogy a projektben részt vevő főbb érdekelt felek elégedettek-e a projekttervezéssel és -végrehajtással. Az értékelés második lépéseként azt vizsgálják meg, hogy a projekt milyen mértékben hozta meg a várt eredményeket; erre a lépésre legkorábban egy évvel a projekt lezárása után kerülhet sor.

Bár a projekt időtartama eltérő lehet, a Technikai Támogatási Eszközből támogatott projektek végrehajtása átlagosan 24 hónapot vesz igénybe. A Technikai Támogatási Eszközből finanszírozott első 2021-es projektek 2021 közepén történt indulása óta e jelentés közzétételéig csak néhány olyan projekt volt, amelyet néhány hónapnál hosszabb ideje zártak le. Az értékelő kérdőívekre adott első válaszok pozitívan értékelték a Technikai Támogatási Eszközt. A nemzeti hatóságok mindenekelőtt nagyra értékelték, hogy szorosan bevonták őket a projektazonosítási szakaszba és a projektek végrehajtásába. A nemzeti hatóságok méltányolták a Strukturálisreform-támogató Főigazgatóság aktív szerepvállalását, amely lehetővé tette a velük és a technikai támogatást nyújtókkal való közvetlen kapcsolattartást.

### Kommunikáció

A Technikai Támogatási Eszköz végrehajtása a nemzeti hatóságokkal szoros együttműködésben történik, célja a polgárok és a vállalkozások érdekét szolgáló reformok megtervezésének és végrehajtásának támogatása. Annak biztosítása érdekében, hogy a nyújtott **uniós finanszírozás látható** legyen, a Strukturálisreform-támogató Főigazgatóság célzott csatornákon keresztül népszerűsíti a Technikai Támogatási Eszközt, az eszköz támogatásával megvalósuló projekteket és azok eredményeit, és **célzott tájékoztatást nyújt többféle közönségnek**, köztük a sajtónak és a nyilvánosságnak.

Ezzel összefüggésben a Strukturálisreform-támogató Főigazgatóság sikeresen beépítette a program éves ciklusába a Technikai Támogatási Eszközzel foglalkozó sajtótájékoztatót és éves konferenciát. Emellett a Technikai Támogatási Eszköz és a kapcsolódó projektek keretében folytatott tevékenységek és az eredmények széles körben megosztásra kerülnek a [**reformtámogatási weboldalon**](https://reform-support.ec.europa.eu/index_hu), amely [**szakpolitikai területenként**](https://reform-support.ec.europa.eu/what-we-do_en)és [**országonként**](https://reform-support.ec.europa.eu/our-projects/country-factsheets_en) részletes tájékoztatást nyújt. A weboldalon megtalálható a Technikai Támogatási Eszközből támogatott projektek végső eredményeinek [**egységes online nyilvános adattára**](https://reform-support.ec.europa.eu/publications-0_en?f%5B0%5D=funding_programme_funding_programme%3A1027) is. A Strukturálisreform-támogató Főigazgatóság a közösségi médiát is használja a Technikai Támogatási Eszközzel kapcsolatos információk megosztására [**@EU\_reforms**](https://twitter.com/EU_reforms) Twitter/X fiókján keresztül.

### Következtetés

Végrehajtásának első két évében a Technikai Támogatási Eszköz a tagállamok mindegyikében nyújtott technikai támogatást a reformok megtervezéséhez és végrehajtásához. A beérkezett kérelmek száma folyamatosan meghaladta a program keretében támogatható kérelmek számát, ami jól mutatja a nemzeti hatóságok érdeklődését az ezen eszköz által kínált lehetőségek iránt.

A többországos projektek két év alatt megnövekedett száma azt jelzi, hogy a Technikai Támogatási Eszköz képes további uniós hozzáadott értéket teremteni, valamint elősegíteni a bevált gyakorlatok cseréjét és a nemzeti közigazgatások közötti kölcsönös tanulási lehetőségeket.

A Strukturálisreform-támogató Főigazgatóság fokozta a Technikai Támogatási Eszköz keretében végzett tevékenységekkel kapcsolatos kommunikációját, így növelve az eszköz elszámoltathatóságát, és felhívva a nemzeti hatóságok figyelmét a Technikai Támogatási Eszköz keretében rendelkezésre álló lehetőségekre. A kommunikáció célja az volt, hogy a nemzeti hatóságok jobban megismerjék a Technikai Támogatási Eszköz keretében rendelkezésre álló lehetőségeket, és hogy a sajátos igényeik kielégítésére olyan projekteket tervezhessenek, amelyek optimálisan kihasználják az eszközt.

A legfontosabb, hogy a Strukturálisreform-támogató Főigazgatóság munkatársai minden szinten összehangolt erőfeszítéseket tettek a tagállamok támogatására a végrehajtási szakaszban, hogy biztosítsák a projektek sikerességét és azt, hogy azok eredményei összhangban maradjanak a tagállamok célkitűzéseivel. A Strukturálisreform-támogató Főigazgatóság a nemzeti hatóságokkal az egyes projekteknek az eredmények elérésével és leszállításával záródó végrehajtásán túlmenően is együttműködik, és támogathatja őket abban, hogy a projektek eredményeit nyomon kövessék reformprogramjaik végrehajtása érdekében.

Tekintettel arra, hogy a Technikai Támogatási Eszköz első ciklusának végrehajtása 2021-ben kezdődött, még túl korai lenne értékelni a projekt gyakorlati eredményeit. Mindazonáltal a kedvezményezett hatóságoktól projektszinten kapott visszajelzések, valamint a nemzeti szintű koordináló hatóságoktól kapott visszajelzések alapján a tagállamok általában nagyra értékelték a Technikai Támogatási Eszköz révén nyújtott támogatást, különösen a projektek tervezésében és végrehajtásában betöltött aktív szerepét, valamint a Strukturálisreform-támogató Főigazgatóság által folytatott hatékony kommunikációt.

1. Az Európai Parlament és a Tanács (EU) 2021/240 rendelete (2021. február 10.) a Technikai Támogatási Eszköz létrehozásáról ([TSI-rendelet](https://eur-lex.europa.eu/eli/reg/2021/240/oj)) (HL L 57., 2021.2.18., 1. o.). [↑](#footnote-ref-2)
2. Az Európai Parlament és a Tanács (EU) 2017/825 rendelete (2017. május 17.) a strukturálisreform-támogató program 2017–2020-as időszakra vonatkozó létrehozásáról, valamint az 1303/2013/EU és az 1305/2013/EU rendelet módosításáról ([SRSP-rendelet](https://eur-lex.europa.eu/legal-content/HU/TXT/?uri=CELEX%3A32017R0825)) (HL L 129., 2017.5.19., 1. o.). [↑](#footnote-ref-3)
3. Az Európai Parlament és a Tanács (EU) 2021/241 rendelete (2021. február 12.) a Helyreállítási és Rezilienciaépítési Eszköz létrehozásáról ([RRF-rendelet](https://eur-lex.europa.eu/eli/reg/2021/241/oj)) (HL L 57., 2021.2.18., 17. o.), 7. cikk (2) bekezdés. [↑](#footnote-ref-4)
4. [TSI-rendelet](https://eur-lex.europa.eu/eli/reg/2021/240/oj), 7. cikk. [↑](#footnote-ref-5)
5. <https://neighbourhood-enlargement.ec.europa.eu/funding-and-technical-assistance/taiex_en> [↑](#footnote-ref-6)
6. A Technikai Támogatási Eszköz közvetett irányítása alatt uniós forrásokat végrehajtó szervezetek listája megtalálható a [Technikai Támogatási Eszköz honlapján](https://commission.europa.eu/funding-tenders/find-funding/eu-funding-programmes/technical-support-instrument/technical-support-instrument-tsi_hu%23uni%C3%B3s-forr%C3%A1sokat-k%C3%B6zvetett-ir%C3%A1ny%C3%ADt%C3%A1s-keret%C3%A9ben-kezel%C5%91-szervezetek). [↑](#footnote-ref-7)
7. 2022-ben további öt tagállam csatlakozott a képzési programhoz. [↑](#footnote-ref-8)
8. A technikai támogatás iránti egy-egy kérelem egyidejűleg több uniós prioritáshoz is kapcsolódhat. [↑](#footnote-ref-9)
9. A technikai támogatás iránti egy-egy kérelem egyidejűleg több uniós prioritáshoz is kapcsolódhat. [↑](#footnote-ref-10)
10. <https://eur-lex.europa.eu/legal-content/HU/TXT/?uri=CELEX%3A52023DC0545R%2801%29&qid=1705400609301>. [↑](#footnote-ref-11)
11. [TSI-rendelet](https://eur-lex.europa.eu/eli/reg/2021/240/oj), 16. cikk. [↑](#footnote-ref-12)